晁补之
李成季得阎子常古琴作
昔人流水高山手，此意宁从弦上有。
阎侯卷舌卧闾里，意向是中留不朽。
似闻绿绮置床头，暑雨东城无麦秋。
赵传和氏斋五日，吴得湛卢当两州。
李侯得意夸题柱，成诗欲使邀诸路。
自有桓山石室弹，深屋时闻茧抽绪。
无琴尚可何独弦，要识精微非度数。
人生有累无非失，我欲心灰木为质。
懒从徽的自凝尘，老向诗书逾爱日。
自言结习久难除，犹理断编寻止息。
焦城卜筑近连轸，归约阎侯亦萧瑟。
旧闻君祖课木奴，试买瑕丘百株栗。